次韵
作者：劉攽
朝代：宋

paragraphs: 落泉無時休，洩雲常自還。
居然萬峰秀，共此亭戶間。
擘華力何壯，鑿隴巧已艱。
造幽非近規，會心寧愧顔。
朝扉面蒼蒼，夜枕聽潺潺。
蒔以松桂藂，葱翠皆可攀。
長歌發真賞，錦繡先斕斑。
座客齊起予，清玉聯玦環。
夙齡慕遠遊，未能遍人寰。
學仙理茫昧，遁俗事間關。
風波天一隅，不到三神山。
終當振衣往，對境聊自閒。